# यूक्रेन

| यूक्रेन  |
| --- |
|
झंडा

निशान

 |
| Show globeShow map of Europe* युक्रेन के लोकेशन (हरियर)
* रूस अधिग्रहण में (हल्का हरियर)
 |
| राजधानी आ सभसे बड़ शहर | कीव ﻿ / ﻿ |
| सरकार | युनिटरी अर्ध-राष्ट्रपतीय संबैधानिक रिपब्लिक |
| इस्थापित |
|  |
| • सोवियत युनियन से आजादी  | 26 दिसंबर 1991 |
| • संबिधान (वर्तमान)  | 28 जून 1996 |
|  |
| रकबा |
| • कुल | 603,628 किमी2 (233,062 वर्ग मील) (45th) |
| • जल (%) | 7 |
| जनसंख्या |
| • 2017 अनुमान | 42,418,235  (32वाँ) |
| • 2001 जनगणना | 48,457,102 |
| • Density | 73.8/किमी2 (191.1/वर्ग मील) (115वाँ) |
| जीडीपी (पीपीपी) | 2017 अनुमान |
| • कुल | $368.217 बिलियन (47वाँ) |
| • प्रति ब्यक्ति | $8,667 (109वाँ) |
| जीडीपी (नॉमिनल) | 2017 अनुमान |
| • कुल | $112.154 बिलियन (60वाँ) |
| • Per capita | $2,640 (127वाँ) |
| गिनी (2015) | 25.5 low · 18वाँ |
| एचडीआइ (2017) | 0.751 high · 88वाँ |
| करेंसी | यूक्रेनियाई ह्रैवीना (₴) (UAH) |
| टाइम जोन | ईईटी (यूटीसी+2) |
| • गर्मीं में (डीएसटी) | ईईएसटी (यूटीसी+3) |
| ड्राइविंग | दहिने |
| कालिंग कोड | +380 |
| इंटरनेट टीएलडी | * .ua
* .укр
 |
| 1. एगो जनमत संग्रह 1 दिसंबर के भइल, एकरे बाद आजादी 26 दिसंबर के पूरा भइल।
2. यूक्रेनियाई एसएसआर के नाया नाँव युक्रेन 17 सितंबर 1991 के युक्रेन के कानून #1554-XII द्वारा भइल
 |

**युक्रेन** चाहे **यूक्रेन** (*Ukraine*) पूरबी यूरोप क एगो देस हवे जेकर राजधानी आ सभसे बड़ शहर कीव (Kyiv) हवे। यूक्रेन रूस के बाद, रकबा के हिसाब से यूरोप के सभसे बड़हन देस हवे आ रूस के साथे पूरबी आ उत्तर-पूरबी सीमा सझिया करे ला। रूस के अलावा एकर सीमा उत्तर में बेलारूस; पच्छिम में पोलैंड, स्लोवाकिया आ हंगरी; दक्खिन में रोमानिया आ मोल्डोवा के साथे बने ले; एकरे अलावा ई अजोव सागर आ काला सागर के समुंद्र तट वाला देस भी हवे। एकर कुल रकबा 603,628 किमी2 (6.497397717018×1012 वर्ग फु), बाटे आ कुल आबादी 41.3 मिलियन, बा जेकरा चलते ई यूरोप के आठवाँ सभसे बेसी आबादी वाला देस हवे।

युक्रेन के इलाका प्राचीन काल से आबाद रहल हवे आ 32,000 ईसा पूर्ब में इहाँ मनुष्य के आबादी होखे के परमान मिले लें। यूरोपियन मध्य जुग में ई पूरबी स्लाविक संस्कृति के मुख्य केंद्र रहल आ कीवन रुस राज्य यूक्रेनी पहिचान के आधार बनल। एकरे बाद 13वीं आवत-आवत ई इलाका कई राजनीतिक हिस्सन में बँटा गइल आ मंगोलियाई हमला में तितर-बितर भइल। एकर एकता खतम भ गइल आ कई ताकत सभ द्वारा शासन कइल गइल। 17वीं-18वीं सदी में कोस्सक हेतमानात के उठान भइल बाकी आगे जा के ई इलाका पोलैंड आ रूस साम्राज्य के बीचा में बँटा गइल। रूस के क्रांति के बाद इहाँ राष्ट्रवादी माहौल बनल आ आंदोलन शुरू भइल, युक्रेनियन पीपल्स रिपब्लिक के घोषणा 23 जून 1917 के भइल। दुसरे बिस्व जुद्ध के बाद, पच्छिमी यूक्रेन के बिलय यूक्रेनियन सोवियत सोशलिस्ट रिपब्लिक में हो गइल आ पूरा देस सोवियत यूनियन के हिस्सा बन गइल। यूक्रेन के 1991 में आजादी मिलल जब सोवियत संघ के बिघटन भइल।

आजादी के बाद युक्रेन अपना के न्यूट्रल राज्य घोषित कइलस; कुछ मात्रा में रूस आ सीआइएस देसन के साथे सेना के संबंध बनवलस आ 1994 में नाटो के पार्टनर बनल।

साल 2013 में राष्ट्रपति विक्टर यानुकोविच ई फैसला लिहलें कि यूक्रेन-यूरोपियन यूनियन एसोसिएशन समझौता सस्पेंड कइल जाय आ रूस के साथे नज्दीके के आर्थिक संबंध बनावल जाय। एकरे बाद धरना-प्रदर्शन के लमहर लहर चलल आ यानुकोविच के सरकार गिरा के नया सरकार बनावल गइल। इहे घटना सभ मार्च 2014 में रूस द्वारा क्रीमिया के अधिग्रहण आ अप्रैल 2014 में डॉनबास के लड़ाई के पृष्ठभूमि बनलें। 1 जनवरी 2016 के यूक्रेन यूरोपियन यूनियन के साथे डीप एंड कंप्रेहेंसिव फ्री ट्रेड एरिया के हिस्सा बने खातिर आवेदन कइलस।

यूक्रेन एगो कम बिकसित देस हवे आ मानव बिकास सूचकांक के हिसाब से 74वाँ रैंक पर आवे ला। ई यूरोप से सभसे गरीब देस हवे जहाँ हाई लेवल के गरीबी आ भ्रष्टाचार बाटे। हालाँकि, अपना उपजाऊ खेत सभ के चलते ई अनाज के बड़हन निर्यातक देस हवे। यूक्रेन के लगे यूरोप के तिसरी सभसे बड़हन सेना भी बा रूस आ फ्रांस के बाद। यूक्रेन एगो यूनिटरी रिपब्लिक हवे जहाँ सेमी-प्रेसिडेंशियल सिस्टम बाटे आ पावर के अलगाव बिधायिका, कार्यपालिका आ न्यायपालिका के बीचा में बा।

यूक्रेन यूनाइटेड नेशंस, दि काउंसिल ऑफ़ यूरोप, ओएससीई, गुआम ऑर्गेनाइजेशन आ लुब्लिन ट्रैंगल के सदस्य हवे आ सीआईएस के संस्थापक सदस्य राज्य में से एक हवे भले ई कबो एकर सदस्य ना बन पावल।

## नोट

## संदर्भ